Presentació de la plataforma.

En un context de governs oberts, els models de govern de les institucions han incorporat criteris de transparència, de participació i de col·laboració, que complementen els mecanismes clàssics de sistemes representatius. Una de les formes concretes que prenen les administracions en les estratègies de participació és la creació de plataformes ciutadanes.

En els darrers anys, els ajuntaments i alguns governs regionals han posat en marxa sistemes de participació directa en plataformes digitals a les quals s’hi accedeix a partir de la identificació dels ciutadans. Per exemple, la platafora ‘Barcelona decideix’ de l’Ajuntament de Barcelona està integrat per més de 30.000 participants amb prop de 200.000 vots i 13.000 propostes. Altres ajuntaments com el Gijon, Madrid, Malgrat de Mar, A Coruña o Esplugues de Llobregat han iniciat processos similars. A escala internacional, aquests sistemes de participació directa tenen un recorregut des de fa anys, especialment en els països de l’àmbit anglosaxó.

Les universitats han iniciat la incorporació d’aquests sistemes de participació en els darrers anys. Aquest és el cas, per exemple, del portal de la Universitat de A Coruña i la Universidad Complutense. Altres universitats de l’Estat han iniciat els procediments per a la creació d’una plataforma, o han creat entorns que parcialment funcionen en aquest sentit.

La plataforma que es proposa ha estat desenvolupada amb l’entorn CONSUL, que és una plataforma open source testada amb diverses institucions públiques. L’eina és visible per qualsevol usuari, però només hi poden participar els membres de la comunitat universitària que s’identifiquin amb el codi de la UdG. En aquest entorn, els diversos òrgans de govern podran proposar temes de debat i discussió; els memrbes de la comunitat tambmé poden fer propostes, que poden ser valorades i comentades per la resta d’usuaris.

La Universitat de Girona iniciarà un procés de promoció de l’eina amb la intenció d’assolir el màxim possible de participació.